Augustins regel
Store norske leksikon,Religion og filosofi,Religioner og livssyn,Kristendom,Katolisisme,Klostervesenet
Augustins regel er klosterregelen som er skrevet av Augustin av Hippo for et legmannskloster i Hippo. En versjon av regelen for kvinneklostre er skrevet omtrent samtidig og i samme ånd. Prestene ved Augustins egen kirke levde også etter denne regelen.
Regelen inneholder forskrifter om tidebønner, eiendomsfellesskap, faste og sømmelighet, samt lydighet overfor den foresatte. Den forutsetter et liv i sølibat. Den er preget av måtehold, kristen nestekjærlighetsånd og nøktern realisme.Augustins regel ser ikke ut til å ha spilt noen særlig rolle før på 1000- og 1100-tallet. Da ble den antatt av en rekke klerikale fellesskap som ønsket å leve i pakt med det de oppfattet som apostlenes livsførsel (se augustinerkorherrer). Etter at fjerde Laterankonsil i 1215 hadde forbudt andre klosterregler enn dem som allerede eksisterte, ble Augustins regel valgt av mange nye ordenssamfunn, for eksempel dominikanerne, som en slags grunnregel, komplettert av ordenssamfunnenes egne bestemmelser. Les mer i Store norske leksikon kristendom kristendommens historie Augustin av Hippo Litteratur Gunnes, Erik: Klosterliv i Vesten, 1986, isbn 82-03-15226-0, Finn boken